
R A P O R T

asupra proiectului de Lege privind aprobarea Ordonanţei de urgenţă a Guvernului nr.119/2004 pentru modificarea şi completarea Ordonanţei de urgenţă a Guvernului nr.8/2003 privind stimularea procesului de restructurare, reorganizare şi privatizare a unor societăţi naţionale, companii naţionale şi societăţi comerciale cu capital majoritar de stat, precum şi a societăţilor comerciale şi regiilor autonome subordonate autorităţilor administraţiei publice locale
1. În conformitate cu prevederile art.89 şi 108 din Regulamentul Camerei Deputaţilor,  Comisia pentru muncă şi protecţie socială a fost sesizată pentru dezbatere pe fond în procedură de urgenţă, cu proiectul de Lege privind aprobarea Ordonanţei de urgenţă a Guvernului nr.119/2004 pentru modificarea şi completarea Ordonanţei de urgenţă a Guvernului nr.8/2003 privind stimularea procesului de restructurare, reorganizare şi privatizare a unor societăţi naţionale, companii naţionale şi societăţi comerciale cu capital majoritar de stat, precum şi a societăţilor comerciale şi regiilor autonome subordonate autorităţilor administraţiei publice locale, trimis cu adresa nr. P.L. X 12 din 7 februarie 2005.
La întocmirea prezentului raport, Comisia a avut în vedere avizele Consiliului Legislativ,  Comisiei pentru politică economică, reformă şi privatizare şi Comisiei juridice, de disciplină şi imunităţi.
Proiectul de lege are ca obiect de reglementare modificarea şi completarea Ordonanţei de urgenţă a Guvernului nr.8/2003 privind stimularea procesului de restructurare, reorganizare şi privatizare a unor societăţi naţionale, companii naţionale şi societăţi comerciale cu capital majoritar de stat, precum şi a societăţilor comerciale şi regiilor autonome subordonate autorităţilor administraţiei publice locale, aprobată cu modificări şi completări prin Legea nr.569/2003, cu modificările şi completările ulterioare, în scopul instituirii unor măsuri pentru realizarea programelor de restructurare şi de atenuare a impactului social creat de concedierile colective.
Comisia propune Plenului adoptarea proiectului de lege întrucât prin acesta se reglementează o serie de măsuri cu caracter social destinate persoanelor disponibilizate ca urmare a restructurării sau reorganizării activităţii societăţilor naţionale, companiilor naţionale şi societăţilor comerciale cu capital majoritar de stat, precum şi a regiilor autonome subordonate autorităţilor administraţiei publice locale. 
2. Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterea proiectului au participat, în conformitate cu prevederile art.51 şi 52 din Regulamentul Camerei Deputaţilor:
a) din partea Guvernului: d-l Mircea Alexandru, Secretar de Stat - Ministerul Administraţiei şi Internelor
b) invitaţi: Nicolae Chesnoiu, chestor şi Ilie Călăraşu, comisar şef - Ministerul Administraţiei şi Internelor, Rodica Dimitriu, director general - Ministerul Economiei şi Comerţului.

4. La lucrările comisiei au fost prezenţi 16 deputaţi, din totalul de 17 membri ai comisiei.
Raportul comisiei a fost adoptat cu majoritate din voturile celor prezenţi.
5. Proiectul de lege a fost adoptat de Senat în şedinţa din 3 februarie 2005.
6. Potrivit art.75 din Constituţia României, republicată, şi art.86 din Regulamentul Camerei Deputaţilor, Camera Deputaţilor este Cameră decizională. 

În urma dezbaterilor în şedinţa din 10 februarie 2005, Comisia propune admiterea fără modificări a proiectului de lege, cu 8 voturi pentru, 2 împotrivă şi o abţinere.

